Sonos flytter ind i ny Skoda Peaq

Når Skoda Peaq kommer på markedet, bliver det med Sonos på udstyrslisten. Det amerikanske lydfirma skal levere et nyt premium-anlæg, der er udviklet specifikt til Skodas kommende elektriske flagskib. Peaq får altså ikke blot et almindeligt “mærkevare-anlæg” sat ind i kabinen. Ifølge Sonos er systemet bygget og tunet fra bunden til netop denne bil, så lyden passer til kabinens størrelse, materialer og siddepladser.

Sonos lover dyb, kontrolleret bas, klar lyd og en mere omsluttende oplevelse, hvor musikken ikke kun lyder godt fra førersædet, men også længere tilbage i bilen. Det er værd at bide mærke i, for Peaq bliver netop en stor familiebil, hvor bagsædepassagererne også skal have glæde af udstyret.

– Bilen er i stigende grad en naturlig forlængelse af hjemmet – et sted hvor kvaliteten af det, man hører, betyder lige så meget, siger Sonos-topchef Tom Conrad.

Lydsystemet bliver dog ikke standardudstyr. Det indgår i den såkaldte Relax Package, som bliver et tilvalg. Dermed bliver Sonos-anlægget noget, kommende Peaq-købere aktivt skal krydse af på ekstraudstyrslisten.

For Skoda er samarbejdet endnu et tegn på, at Peaq skal placeres som mærkets mest luksuriøse elbil. For Sonos er det samtidig et skridt længere væk fra stuen og ind i bilen – et område, hvor stadig flere producenter bruger lydsystemer som en del af premium-oplevelsen. Sonos har tidligere leveret højttalere til Audi.

Skoda Peaq havde verdenspremiere tidligere på ugen.

Sonos flytter ind i ny Skoda Peaq